# Informacije o spremljajoči dokumentaciji za dolgoročni vizum

Do izdaje vizuma za dolgoročno bivanje so upravičene naslednje kategorije oseb:

**1. Družinski član državljana EU ali slovenskega državljana, ki želi v državo vstopiti z namenom združitve družine:**

Dokumentacija:

* dokazilo o sklenjeni zakonski zvezi (izpisek iz matičnega registra RS) ali dokazilo o zunajzakonski skupnosti (izjava partnerjev, da skupaj živita najmanj dve leti, overjena pri notarju oziroma pri pristojnem organu v tujini, s podpisi vsaj dveh prič oziroma dokumentacija, ki glede na lokalno zakonodajo dokazuje zunajzakonsko skupnost);
* sodno overjen prevod potrdila o nekaznovanosti;
* dokazilo o zadostnih sredstvih za preživljanje (33. člen ZTuj-2), razen v primerih, ko se tujec ravna v skladu z načelom o prostem gibanju po Direktivi 2004/38/ES (združitev družine tujca z državljanom druge države članice EU, ki živi v RS);
* potovalno zdravstveno zavarovanje.

**2. Diplomati in administrativno-tehnično osebje ter njihovi družinski člani, kot jih določa 47. člen Zakona o tujcih:**Dokumentacija:

* nota MZZ države pošiljateljice o napotitvi na službeno mesto z naštetimi morebitnimi družinskimi člani, ki bodo spremljali diplomata v RS in so imetniki diplomatskega oziroma službenega potnega lista (za zasebno zaposlene pri diplomatih mora nota vsebovati garancijo, da bo diplomat zagotovil zadostna sredstva za preživljanje osebja in časovno trajanje mandata osebja);
* sodno overjen prevod potrdila o nekaznovanosti za zasebno zaposlene pri diplomatih.

**3. Udeleženci na tečaju, študiju ali drugih podobnih oblikah izobraževanja ali izpopolnjevanja v trajanju najmanj 3 mesecev in največ 1 leta (npr. jezikovni tečaji, poletne šole itd.):**Dokumentacija:

* potrdilo o vpisu na tečaj;
* če je treba tečaj plačati, dokazilo o plačilu tečaja;
* sodno overjen prevod potrdila o nekaznovanosti;
* dokazilo o morebitni štipendiji oziroma dokazila o zadostnih sredstvih za preživljanje;
* potovalno zdravstveno zavarovanje.

**4. Gospodarstveniki in poslovneži zaradi obstoja gospodarskega interesa za Republiko Slovenijo, ki ga izkažejo z mnenjem ministrstva, pristojnega za gospodarstvo.**Dokumentacija:

* pisno mnenje ministrstva, pristojnega za gospodarstvo (izdano na podlagi pravilnika, ki ga pripravi pristojno ministrstvo);
* dokazilo o zaposlitvi in statusu tujca v tujem podjetju;
* potrdilo o sredstvih za preživljanje;
* potovalno zdravstveno zavarovanje.

**5. Tuji študenti in delavci v visokem šolstvu zaradi obstoja interesa Republike Slovenije na področju visokega šolstva in znanosti, ki ga izkažejo z mnenjem ministrstva, pristojnega za visoko šolstvo in znanost:**Dokumentacija:

* pisno mnenje ministrstva, pristojnega za visoko šolstvo in znanost (izdano na podlagi pravilnika, ki ga pripravi pristojno ministrstvo), in vpis prosilca v elektronsko evidenco (v pripravi);
* štipendija RS ali dokazilo o zagotovljenih sredstvih za preživljanje;
* sodno overjen prevod potrdila o nekaznovanosti (zaradi urejanja dovoljenja za prebivanje na UE);
* potovalno zdravstveno zavarovanje.

**6. Umetnik ali kulturni delavec zaradi obstoja interesa na področju kulture, ki se izkaže z mnenjem pristojnega ministrstva.**

Dokumentacija:

* pogodba o delu oz. sodelovanju;
* mnenje MK;
* dokazilo o zagotovljenih sredstvih za preživljanje;
* potovalno zdravstveno zavarovanje.

**7. Športni trenerji, poklicni športniki ali zasebni športni delavci, ki nameravajo skleniti pogodbo o zaposlitvi ali pogodbo o delu s klubom ali športno organizacijo s sedežem v Republiki Sloveniji:**Dokumentacija:

* dokazilo kluba ali športne organizacije v RS, da bo oseba pri njih delala ali nastopala (vpis v razvid zasebnih športnih delavcev ali poklicnih športnikov);
* dokazilo pristojne športne organizacije v matični državi o statusu poklicnega športnika ali športnega trenerja;
* sodno overjen prevod potrdila o nekaznovanosti;
* dokazilo o sredstvih za preživljanje (če to že ne izhaja iz ostalih dokazil);
* potovalno zdravstveno zavarovanje.

**8. Poročevalci za tuje medije ali tuji dopisniki:**Dokumentacija:

* potrdilo matične medijske hiše, da je napoten v RS;
* veljavna novinarska izkaznica;
* dokazilo o sredstvih za preživljanje;
* sodno overjen prevod potrdila o nekaznovanosti;
* potovalno zdravstveno zavarovanje.

**9. Duhovniki in druge osebe, ki bodo v okviru registrirane verske skupnosti opravljali duhovniški poklic, in tujci, ki bodo organizirali oziroma vodili karitativno in humanitarno dejavnost v okviru priznane humanitarne organizacije ali registrirane verske skupnosti:**Dokumentacija:

* potrdilo ustrezne verske institucije ali humanitarne organizacije v matični državi, da je napoten na delo v RS (z navedbo datuma prihoda in trajanja bivanja v RS);
* potrdilo pristojne verske skupnosti ali humanitarne organizacije v RS o prihodu in navedba vrste in časa aktivnosti v RS;
* sodno overjen prevod potrdila o nekaznovanosti;
* dokazilo o zadostnih sredstvih za preživljanje;
* potovalno zdravstveno zavarovanje.